Diari Oficial de la Generalitat Valenciana


Sumari del DOGV 6768, del 07-05-2012 (2012/4322)

RESOLUCIÓ de 2 de maig de 2012, de la directora general del Secretariat del Consell i Relacions amb les Corts, de la Conselleria de Presidència, per la qual es disposa la publicació del protocol general de col·laboració entre la Generalitat i el Ministeri d'Assumptes Exteriors i de Cooperació.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6768

Data del DOGV
:   07-05-2012

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2012/4322


Data del document
:   02-05-2012

Organisme emissor
:   Conselleria de Presidència

Tipus de document
:   Resolució

RESOLUCIÓ de 2 de maig de 2012, de la directora general del Secretariat del Consell i Relacions amb les Corts, de la Conselleria de Presidència, per la qual es disposa la publicació del protocol general de col·laboració entre la Generalitat i el Ministeri d'Assumptes Exteriors i de Cooperació. [2012/4322]  
La Generalitat i el Ministeri d'Assumptes Exteriors i de Cooperació han subscrit, després de la tramitació prèvia reglamentària, el 3 d'abril de 2012, un protocol general de col·laboració.  
En compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Comunitat Valenciana l'esmentat protocol, que ha quedat inscrit en el Registre de Convenis de la Generalitat amb el número 282/2012, i que figura com a annex d'esta resolució.  
  
València, 2 de maig de 2012.- La directora general del Secretariat del Consell i Relacions amb les Corts: Mª Teresa Lleó Alonso.  
  
Protocol general de col·laboració entre la Generalitat Valenciana i el Ministeri d'Assumptes Exteriors i de Cooperació  
  
Reunits  
Alberto Fabra Part, com a president del Consell de la Generalitat Valenciana, d'acord amb el que disposa l'article 10 de la Llei 5/1983, de 30 de desembre, del Consell.  
I José Manuel García-Margallo y Marfil, en l'exercici de les seues funcions com a ministre d'Assumptes Exteriors i de Cooperació del Regne d'Espanya, d'acord amb el que disposa l'article 4.1 de la Llei 50/1997, de 27 de novembre, del Govern.   
  
Manifesten  
Al Ministeri d'Assumptes Exteriors i de Cooperació correspon la direcció de la política exterior i la de la cooperació internacional al desenrotllament, de conformitat amb les directrius del govern i en aplicació del principi d'unitat d'acció en l'exterior.  
Per a l'exercici adequat de les competències i l'aplicació efectiva de la unitat d'acció en l'exterior, el Ministeri considera indispensable dur a terme una cooperació estreta amb les comunitats autònomes perquè puguen exercir eficaçment la projecció en l'exterior de les seues competències, sense perjuí de les de l'Estat, i en el marc de la mútua lleialtat institucional.  
Amb esta finalitat, el Ministeri està disposat a incorporar en les cancelleries de les missions diplomàtiques, en la mesura de les disponibilitats, les oficines en l'exterior de les comunitats autònomes que ho desitgen, a fi de prestar-los una assistència directa en la promoció dels seus interessos, aconseguir una millor coordinació de funcions i obtindre una utilització més eficaç dels recursos disponibles.   
Per la seua banda, el Consell de la Generalitat Valenciana disposa, a través de l'empresa mercantil de capital públic, Institut Valencià de l'Exportació, SA (IVEX), d'una xarxa d'oficines comercials en l'exterior l'objectiu del qual és el suport a la internacionalització del teixit empresarial de la Comunitat Valenciana. Una part d'estes oficines s'incorporaran pròximament a la xarxa d'oficines econòmiques i comercials d'Espanya en l'exterior.  
El Consell de la Generalitat Valenciana acull molt favorablement l'oferta del Ministeri i la possibilitat d'incorporar les oficines de l'Institut Valencià de l'Exportació (IVEX) que no s'integren en les oficines econòmiques i comercials d'Espanya en l'exterior en els locals de les missions diplomàtiques que es determinen d'acord mutu, de conformitat amb els objectius abans indicats pel Ministeri.   
  
El present text serà ratificat per Acord del Consell de 5 d'abril de 2012.  
En atenció de totes estes consideracions, les dos parts  
  
Acorden  
Primer. Les oficines en l'exterior de la xarxa IVEX que no s'incorporen a les oficines econòmiques i comercials d'Espanya en l'exterior s'instal·laran en els locals de les missions diplomàtiques d'Espanya que es determinen per acord mutu.  
  
Segon. Les oficines de la xarxa IVEX que s'instal·len en els locals de les missions diplomàtiques rebran tot el suport possible per a l'exercici adequat de les seues funcions. Per a això han de mantindre informat el cap de la missió diplomàtica, o bé el membre de la missió que el cap designe, sobre els plans d'actuació i les relacions amb les institucions i òrgans del país on estiguen situades, en el marc de les seues competències.   
  
Tercer. Sense perjuí de la seua incorporació en els locals de les missions diplomàtiques, les oficines de la xarxa IVEX dependran orgànicament i funcionalment de la Conselleria d'Economia, Indústria i Comerç, per la qual cosa al seu personal i als seus mitjans materials no s'apliquen les disposicions relatives als membres del personal i als mitjans de les missions diplomàtiques previstes en el Conveni de Viena de Relacions Diplomàtiques.   
  
Quart. A les oficines de la xarxa IVEX que s'incorporen a les missions diplomàtiques, i al seu personal, s'apliquen les disposicions de règim interior establides pel cap de la missió que es tracte.  
  
  
Quint. Per mitjà d'un conveni de col·laboració específic es concretaran les actuacions que les dos administracions acorden desplegar per al compliment del present protocol, així com el seu finançament, vigència i causes d'extinció.  
  
En prova de conformitat amb tot el que s'ha dit, firmen este document en doble exemplar.  
  
València, 3 d'abril de 2012  
  
Pel Ministeri d'Assumptes Exteriors i de Cooperació, el ministre d'Assumptes Exteriors i de Cooperació: José Manuel García-Margallo y Marfil.  
  
Per la Generalitat Valenciana, el president del Consell de la Generalitat Valenciana: Alberto Fabra Part.